ኢትዮጵያ የአሉሚኒየም ምርቶችን ለመጀመሪያ ጊዜ ኤክስፖርት ማድረግ ጀመረች
ኢትዮጵያ የአሉሚኒየም ምርቶችን ለመጀመሪያ ጊዜ ለውጭ ገበያ ማቅረብ ጀመረች።ቢ ኤንድ ሲ የተባለ አገር በቀል የአሉሚኒየም ማምረቻ ኩባንያ ምርቶቹን ለመጀመሪያ ጊዜ  ወደ ግብፅ መላክ መጀመሩን ከፍተኛ የመንግስት የሥራ ኃላፊዎች በተገኙበት አስታውቋል።የኢንዱስትሪ ሚኒስትር ዴኤታ ዶክተር አለሙ ስሜ  በወቅቱ እንደገለፁት መንግስት በዋናነት ከብረታብረትና ኢንጅነሪንግ ዘርፍ የሚፈልገው ከውጪ የሚገቡትን ምርቶች በአገር ውስጥ ምርት መተካት ነው።ለዚህም "አገር ውስጥ በማምረት ከውጪ የሚገባውን ተመሳሳይ ምርት በማስቀረት የውጭ ምንዛሪን ማዳን ይቻላል" ሲሉ ተናግረዋል።ምርቶቹ ለውጭ ገበያ መቅረባቸው አገሪቷ ከአለም አቀፍ ገበያ፣  ጥራት እና ተወዳዳሪነት አንፃር ያለችበት ደረጃ  የሚፈተሽበት በመሆኑ ጠቀሜታው የጎላ እንደሆነም ተናግረዋል።መንግሥት አምራች ኢንዱስትሪውን ይደግፋል ያሉት ሚኒስትር ዴኤታው የውጪ ምንዛሪን ለሚያስገኙ ባለሀብቶች የተለየ ድጋፍ የሚደረግበት አግባብ መኖሩንም ነው ያመለከቱት።የፈብሪካው  ዋና ሥራ አስኪያጅ አቶ ሃይማኖት አባተ በበኩላቸው ፋብሪካው የወዳደቁ ስክራፖችን መልሶ በመጠቀም የተለያዩ ለበርና መስኮት አገልግሎት የሚውሉ የአሉሚኒየም ምርቶችን በማምረት የኮንስትራክሽን ዘርፉን ከመደገፍ አንፃር የበኩሉን ድርሻ እየተወጣ ነው ብለዋል።ፋብሪካው ለ40/60 የጋራ መኖሪያ ቤቶች ግንባታ  የሚውሉ የአሉሚኒየም ምርቶችን በማቅረብ መንግስት 300 ሚሊዮን ብር እንዲቆጥብ ማስቻሉንም ገልፀዋል። በጥሬ እቃ እና በመሬት  አቅርቦት በኩል ከመንግስት እየተደረገ ያለውን ድጋፍም አድንቀዋል።የፋብሪካው ባለቤትና ማኔጂንግ ዳይሬክተር አቶ ብሩክ ኃይሌ በበኩላቸው ባለሀብቶች በዘርፉ በመሰማራት ተጠቃሚ መሆን እንደሚችሉ ይናገራሉ።የአሉሚኒየም ምርቶችን ከውጭ ለማስገባት ይወጣ የነበረውን የውጪ ምንዛሬ በሀገር ውስጥ ምርት ከማዳን ባሻገር  በኢትዮጵያ የተመረተ የሚል ምርት ወደ ውጭ መላኩ ለአገር ገዕታና ኢኮኖሚ ፋይዳው የጎላ መሆኑንም ገልጸዋል።በቀጣይ ወደ ሱዳንና ጀርመን ኤክስፖርት ለማድረግ እንቅስቃሴ መጀመሩንም አስታውቀዋል።ቢ ኤንድ ሲ አሉሚኒየም ፋብሪካ የአሉሚኒየም ማቅለጫ በመትከል የተለያዩ ለበርና ለመስኮት አገልግሎት የሚውሉ ግብዓቶችን ለኮንስትራክሽን ዘርፉ የሚያቀረብ ሲሆን ፋብሪካው በቀን 10 ቶን  በዓመት ደግሞ ከ 3000 እስከ 4000 ቶን የማምረት አቅም አለው።በስልሳ ሚሊዮን ብር ካፒታል የሚንቀሳቀሰው ይህ ፋብሪካ 600 ለሚደርሱ ዜጎች ጊዜያዊና ቋሚ የሥራ እድል መፍጠሩንም ከፋብሪካው የተገኘው መረጃ ያመለክታል።በአለም አቀፍ ደረጃ ተወዳዳሪ የሆነ ምርት መዘጋጀቱ የሚታወቀው በውጪ ገበያ ተወዳድሮ ምርቱ ተቀባይነት እንዲኖረው በማድረግ መሆኑን የኢንዱስትሪ ልማት ፖሊሲ ያመለክታል።